Szatmári Unió

Egy gyorsan felemelkedő kereskedőállam, melyet az északkeleti nagy útvonalak találkozópontján alapítottak.

Területe az egykori Szatmár vármegyét fedi le, szomszédai: északon a Kárpátaljai Zóna, délkeleten a Szatmárnémeti Szabad Állam, délnyugaton és nyugaton Nyírszalka, északnyugaton a Népköztársaság, északon pedig Beregszék és a Három Bika.

A Garai-éra után
A Garai Blokk 2022-es bukását követően Tildy Zoltán őrnagy vezette renegát katonai alakulatok szállták meg a környéket és biztosították rendet. Az éhínség itt kevésbé éreztette hatását, mint a délebbi területeken. A Tiszából származó nagy mennyiségű vízzel öntözött, termékeny folyami talaj elegendő élelmet biztosított a helyieknek az ínséges évek átvészeléséhez.

Az őrnagy helyreállította a körzet önkormányzatát, várva a debreceni helyzet stabilizálódására. 2022 őszén a Vásárosnaményt felemésztő anarcho-szindikalista csapatok támadást indítottak hogy folytassák a forradalom terjesztését, illetve élelmet szerezzenek, azonban az olcsvai átkelőnél vívott iszonyatos harcban vereséget szenvedtek.

2023-ban, a Rutén válság idején a Svoboda-mozgalom által ostromolt tarpai szőlőhegyet az újraszerveződő lengyel NATO-egységek élén a Junta erői zúzták szét, ezzel megmentve a hadihelyzetet és megnyerve a háborút.

2025 után
2025-ben, miután nyilvánvalóvá vált, hogy Debrecenben nem rendeződik a helyzet és a stabilizálódó hatalmi helyzet darabokra szakította az egykor egységes területet, Tildy függetlennek nyilvánította magát mind a nyíregyházi katonai, mind a debreceni demokratikus vezetéstől. Az újonnan létrehozott Fehérgyarmati Tanácsot először katonák alkották, a béke helyreállásával lassan engedtek teret a polgári erőknek.

2033-ra Tildy őrnagy hatalma mindössze a katonai vezetőségre szorult vissza, a békés polgári hatalomátvétel egy stabil kormányt eredményezett.

Felépítés
A Tanács Fehérgyarmaton ülésezik, a polgármesteri hivatal átalakított előadótermében. Főleg az üzleti szféra, illetve a kereskedőcsaládok képviselői alkotják, de jelentős erőt képviselnek az egységesedő parasztmozgalmak is.

Politika
A SzaHaSz-szal Nyírszalka miatt kölcsönös védelmi szövetség van érvényben. Ellenségesek a Népköztársasággal, bár jelenleg tűzszünet él. Bábállama a Szatmárnémeti Szabad Állam.